CELEX: 62020TN0127
Language: da
Date: 2020-02-27 00:00:00
Title: Sag T-127/20: Sag anlagt den 27. februar 2020 — Frankrig mod Det Europæiske Kemikalieagentur

8.6.2020   
            
            
               DA
            
            
               Den Europæiske Unions Tidende
            
            
               C 191/20
            
         
      Sag anlagt den 27. februar 2020 — Frankrig mod Det Europæiske Kemikalieagentur
      (Sag T-127/20)
      (2020/C 191/27)
      Processprog: fransk
      
         Parter
      
      
         Sagsøger: Den Franske Republik (ved A.-L. Desjonquères og E. Leclerc, som befuldmægtigede)
      
         Sagsøgt: Det Europæiske Kemikalieagentur (ECHA)
      
         Sagsøgerens påstande
      
      
                  —
               
               
                  Annullation af den afgørelse, som ECHA’s Klageudvalg traf den 17. december 2019 i de forenede sager A-003-2018, A-004-2018 og A-005-2018, hvorved de tre afgørelser, som ECHA traf den 21. december 2017 vedrørende stofvurderingen af aluminiumchlorid, basisk aluminiumchlorid og aluminiumsulfat, blev annulleret.
               
            
                  —
               
               
                  ECHA tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat to anbringender om retlige fejl.
      
                  1.
               
               
                  Med det første anbringende gør sagsøgeren gældende, at Klageudvalget begik en retlig fejl, idet det i den anfægtede afgørelse fastslog, at ECHA burde have taget hensyn til Schönholzer undersøgelsen (1997), selv om denne undersøgelse ikke var blevet fremlagt for ECHA under vurderingsproceduren. Til støtte herfor har sagsøgeren fremført følgende klagepunkter:
                  
                              —
                           
                           
                              det første klagepunkt vedrører tilsidesættelse af artikel 47, stk. 1, i Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT 2006, L 396, s. 1)
                           
                        
                              —
                           
                           
                              det andet klagepunkt vedrører tilsidesættelse af forpligtelsen for producenter og importører af kemiske stoffer til at fremlægge alle relevante og tilgængelige oplysninger om farerne ved disse stoffer, hvilken forpligtelse udgør en af hjørnestenene i den beskyttelsesordning, der er indført med denne forordning
                           
                        
                              —
                           
                           
                              det tredje klagepunkt vedrører en utilstrækkelig prøvelse i ECHA’s tre afgørelser i forbindelse med vurderingen af de pågældende stoffer.
                           
                        
            
                  2.
               
               
                  Med det andet anbringende gør sagsøgeren gældende, at Klageudvalget begik en retlig fejl, idet det i den anfægtede afgørelse støttede sig på en forkert fortolkning af Den Europæiske Unions Rets praksis, hvorefter ECHA med henblik på at påvise, at en anmodning om yderligere oplysninger om et stof er nødvendig, bl.a. skal godtgøre, at der er en realistisk mulighed for, at de ønskede oplysninger vil gøre det muligt at træffe bedre risikohåndteringsforanstaltninger.